钦定古今图书集成/方舆汇编/职方典/第1470卷 > 《花甸记》李元阳
## 钦定古今图书集成/方舆汇编/职方典/第1470卷 > 《花甸记》李元阳

花甸在点苍山西北深谿中，距郡城七十里。予怀兹
甸尚矣，人事积阻，衮衮岁华。一日，杨子寿过予，道花
甸之胜。予因考野史，益得其详，复子寿曰：“君但先往，
是日治暑雨之具。”庚申，肩舆出郭，北行十馀里。时首
夏，海色山光，殊觉健人，乃舍舆策马，以恣眺望。又十
馀里，则吾弟元和与某某辈，施施尾马而来，日欲晡
投山下圣元寺，炊则杨参军春江已载酒寺楼，遂相
与月下啸歌，联榻而宿。辛酉，访何美中之庐，何发醅
留客，遂成一醉。予偕春江山行十里，入万花溪，异卉
秀葩，名不可辨。又五里，至风吼门，皆缘翠微而行。夷
则骑，攲则舆，险则徒步。至元武祠，春江先登，曰：“此山
如龟，此水如蛇。”盍少坐以息仆夫，涧风洒衣，顿觉凉
冷，乃起行五六里，折而北，豁然夷旷，平甸二十里，净
绿如拭。至此则骑者扬鞭而骋，弧者擢矢而射，步者
跃舞，倦者啸歌，如起尘世而登云天，人各朗然自异。
甸之东西皆连冈，西冈层叠如云梯，东冈壁立如挂
榜，万木阴森，千里苍翠，奇花异萼，缀秀垂璎。广甸之
中，水竹区别，游人来“往，度竹穿花，既过一区，复见一
奥；既度一奥，又见广原。旷而奥，奥而旷，如此者四五，
乃达白鹿冈下。冈以白国道人隆祐禧得名，世传禧
在此冈修炼，骑白鹿仙去，即其地也。冈东里许，两山
如壁，中夹一川，袤十馀里，广近百十武耳。其间杂花
秀木，丰茸葳蕤，石色苍然，窈窕修迥若门，其北谷遂
与人”境隔绝矣。按《野史》谓“此中古有四村，曰黄熊窝，
曰狼香，曰杉树，曰乳牛墩”，当是避世高蹈者居之。在
晋时为吐蕃略地，遂无居人。北行里许，至铜屏山，山
下有南诏潭，水如澄墨，其深莫测。岸有蒲草，软厚可
坐。方解鞍树阴，见子寿与一道士挈壶浆来，仆夫吹
笳与樵歌牧笛，遥应互答，诸人击节相快。顷之，潭阴
云起，一众愀然，乃向白鹿冈下诛茅围火而卧。壬戌，
登冈顶，指东西冈而问焉。其西冈之名，曰“望海”，曰“香
柏岭，曰石鼓岩，曰分水岭”，其东冈之迹，曰“罗汉堂，曰
礼拜石，曰石鼓寺，曰醮斗坛，曰伏猿岩，曰宝光石，曰
洞箫岩，曰祈年石”，皆在指顾之下。予不能遍历，乃分
遣从游二三子往观其概，遥见一骑如飞而来，出没
竹树间，心颇异之。比至，为张斗携饼饵饷予也。予曰：
“远至二十里，鸟飞亦数歇，马不涩蹄，一瞬而至。乱山
之顶，有此平野，信奇甸乎？”斗曰：“信哉！不缘我翁，何由
见此？诚平生一大快事也。”相与坐冈顶，有怀。雪屏赵
中丞、云川高少参、阳川高太仆，同约不果来。顷之，分
遣者亦至，各陈说所见，无非奇胜。而分水岭则观音
大士輂巨石酾水西注凤羽乡，灌田百馀顷，改无益
就有益，诚神功也。饭罢，别子寿，马上作《花甸行》寄之。
将出甸，诸人倚马回望白鹿，不胜恋恋。出溪至弘圭，
稍坐，观洱水万顷澄波。少焉，月出东山之上。客有歌
曰：“太湖三万六千顷，月在波心说向谁？”予叠而和之。
乘月下阪，渡溪，与春江别，投张氏庄宿焉。癸亥过遗
教寺，村老携酒杉苑，拾松球煮樽。壁间读古碑，字有
铁画，盖法书也。僧曰：“夜来塔放光，今日客至，愿留题。”
因书壁而去。